Numărul de accidente rutiere grave a scăzut cu 42,8% faţă de anul precedent, numărul persoanelor rănite grav este în scădere cu 47,8%, iar al persoanelor decedate în accidente cu 13,3% în minivacanţa de 1 Mai şi Paştele Ortodox, a declarat, marţi, 7 mai, purtătorul de cuvânt al Ministerului Afacerilor Interne, Monica Dajbog.
„Datele centralizate la nivel naţional arată că pe timpul minivacanţei nu au fost înregistrate incidente deosebit de grave şi a fost menţinut un nivel optim de siguranţă publică, principalii indicatori prezentând un trend descendent. Astfel, infracţiunile de tâlhărie sunt în scădere cu 37,5% faţă de anul trecut”, a spus Dajbog, într-o conferinţă de presă la sediul MAI.
Ea a adăugat că au rămas fără permis 4.543 de şoferi care au pus în pericol siguranţa celorlalţi participanţi la trafic, dintre care aproximativ 600 au fost depistaţi după ce au consumat alcool, iar 87 după ce au consumat droguri sau alte substanţe interzise.